Η **βακτηριακή κόλπωση** , γνωστή επίσης ως **κολπίτιδα από Gardnerella**, είναι μια πάθηση του κόλπου που οφείλεται στα αυξημένα βακτήρια. Στα κοινά συμπτώματα περιλαμβάνεται η αυξημένη κολπική έκκριση που συχνά έχει οσμή ιχθύος. Το έκκριμα έχει συνήθως λευκό ή γκρίζο χρώμα. Ενδέχεται να παρουσιαστεί κάψιμο κατά την ούρηση. Ο κνησμός είναι σπάνιος. Σε ορισμένες περιπτώσεις, είναι δυνατόν να μην εμφανιστούν συμπτώματα. Σε περίπτωση βακτηριακής κόλπωσης, αυξάνεται ο κίνδυνος προσβολής από διάφορα σεξουαλικώς μεταδιδόμενα νοσήματα, συμπεριλαμβανομένου του HIV/AIDS. Στην περίπτωση των εγκύων γυναικών, μπορεί επίσης να αυξηθεί ο κίνδυνος πρόωρου τοκετού.

Αιτία και διάγνωση
------------------

Η βακτηριακή κόλπωση οφείλεται στη διατάραξη της φυσιολογικής ισορροπίας των βακτηρίων του κόλπου. Παρατηρείται μεταβολή στους πιο κοινούς τύπους βακτηρίων και εκατοπλάσια έως και χιλιαπλάσια αύξηση της συγκέντρωσης των βακτηρίων. Στους παράγοντες κινδύνου περιλαµβάνονται οι κολπικές πλύσεις, οι νέοι ή πολλαπλοί ερωτικοί σύντροφοι, τα αντιβιοτικά και, μεταξύ άλλων, η χρήση ενδομητρικού σπειράματος. Ωστόσο, στους παραπάνω αναφερόμενους παράγοντες κινδύνου δεν συγκαταλέγονται οι σεξουαλικώς μεταδιδόμενες λοιμώξεις. Η διάγνωση που θεωρείται ύποπτη βασίζεται στα συμπτώματα και μπορεί να επαληθευτεί με την εξέταση του κολπικού εκκρίματος και την εύρεση κολπικού pH υψηλότερου από το φυσιολογικό και υψηλής συγκέντρωσης βακτηρίων. Η βακτηριακή κόλπωση συχνά συγχέεται με τη μυκητιασική κολπίτιδα ή την τριχοµοναδική κολπίτιδα.

Πρόληψη και θεραπεία
--------------------

Συνήθως η θεραπεία επιτυγχάνεται με τη λήψη αντιβιοτικών, όπως η κλινδαμυκίνη ή η μετρονιδαζόλη. Αυτά τα φάρμακα μπορούν επίσης να λαμβάνονται κατά το δεύτερο ή τρίτο τρίμηνο της εγκυμοσύνης. Εντούτοις, συχνά η πάθηση επανέρχεται μετά τη θεραπεία. Τα προβιοτικά μπορούν να συμβάλλουν στην πρόληψη της επανεμφάνσης. Δεν είναι σαφές αν η χρήση προβιοτικών ή αντιβιοτικών επηρεάζει τα αποτελέσματα της εγκυμοσύνης.

Επιδημιολογία και ιστορία
-------------------------

Η βακτηριακή κόλπωση είναι η πιο κοινή κολπική λοίμωξη που πλήττει τις γυναίκες που βρίσκονται στην αναπαραγωγική ηλικία. Το ποσοστό των γυναικών που θίγονται σε μια δεδομένη στιγμή ποικίλλει από 5% έως 70%. Η βακτηριακή κόλπωση είναι πιο συνηθισμένη σε ορισμένα μέρη της Αφρικής και λιγότερο στην Ασία και την Ευρώπη. Στις Ηνωμένες Πολιτείες, ο επιπολασμός υπολογίζεται περίπου στο 30% των γυναικών ηλικίας 14-49 ετών. Τα ποσοστά εμφάνισης της νόσου ποικίλλουν σημαντικά μεταξύ των εθνοτικών ομάδων εντός της χώρας. Ενώ συμπτώματα παρόμοια με αυτά της βακτηριακής κόλπωσης έχουν περιγραφεί πολύ νωρίτερα, το πρώτο σαφώς τεκμηριωμένο περιστατικό έλαβε χώρα το 1894.

Παραπομπές
----------

1. 1 2  Borchardt, Kenneth A. (1997). *Sexually transmitted diseases : epidemiology, pathology, diagnosis, and treatment*. Boca Raton [u.a.]: CRC Press. σελ. 4. ISBN 9780849394768.
2. 1 2 3 4 5 6  Donders, GG; Zodzika, J; Rezeberga, D (April 2014). «Treatment of bacterial vaginosis: what we have and what we miss.». *Expert opinion on pharmacotherapy* **15** (5): 645-57. PMID 24579850.
3. 1 2 3  «What are the symptoms of bacterial vaginosis?».. 21 Μαΐου 2013. Ανακτήθηκε στις 3 Μαρτίου 2015.  Εξωτερικός σύνδεσμος στο `|website=` (βοήθεια)
4. 1 2 3 4  Kenyon, C; Colebunders, R; Crucitti, T (December 2013). «The global epidemiology of bacterial vaginosis: a systematic review.». *American journal of obstetrics and gynecology* **209** (6): 505-23. PMID 23659989. .
5. ↑  «What are the treatments for bacterial vaginosis (BV)?».. 15 Ιουλίου 2013. Ανακτήθηκε στις 4 Μαρτίου 2015.  Εξωτερικός σύνδεσμος στο `|website=` (βοήθεια)
6. 1 2 3  «Bacterial Vaginosis (BV): Condition Information».. 21 Μαΐου 2013. Ανακτήθηκε στις 3 Μαρτίου 2015.  Εξωτερικός σύνδεσμος στο `|website=` (βοήθεια)
7. ↑  «Bacterial Vaginosis – CDC Fact Sheet». Centers for Disease Control and Prevention. 11 Μαρτίου 2014. Ανακτήθηκε στις 2 Μαρτίου 2015.
8. ↑  Mashburn, J (2006). «Etiology, diagnosis, and management of vaginitis.». *Journal of midwifery & women's health* **51** (6): 423-30. PMID 17081932.
9. ↑  Othman, M; Neilson, JP; Alfirevic, Z (24 January 2007). «Probiotics for preventing preterm labour.». *The Cochrane database of systematic reviews* (1): CD005941. PMID 17253567.
10. ↑  «Bacterial Vaginosis (BV) Statistics Prevalence». *cdc.gov*. 14 Σεπτεμβρίου 2010. Ανακτήθηκε στις 3 Μαρτίου 2015.